Gesin tydens aanval op Pta-plaas aangehouArgieffoto: SAPD ŉ Gesin is Vrydag in die vroeë oggendure deur vier mans op ŉ plaas buite Pretoria aangehou en beroof. Kapt. Johannes Maheso, polisiewoordvoerder, het aan Maroela Media gesê vier mans, van wie twee met pistole gewapen was, het net ná middernag op die slagoffers se huis in die Buffelsdrift-Bawrea-omgewing in Kameeldrift, noordoos van die stad, toegeslaan. “Die verdagtes het die huis ingestorm en die huiseienaar oorweldig toe hy gaan ondersoek instel het,” het Maheso gesê. “Hulle het hom gegryp en met kabelbinders vasgemaak en op die vloer laat lê.” Twee van die verdagtes het deur die huis gegaan en die huiseienaar se ma en sy vrou na die vertrek geneem waar die man aangehou is. Die twee vroue is ook vasgebind en op die vloer laat lê. Die mans het op die kluis se sleutels aangedring, maar daar was niks in die kluis nie. Hulle het ŉ televisie, DVD-speler, kamera en vier selfone in die huis gebuit. Daarna het hulle by ŉ kantoor by die huis ingebreek waar hulle drie skootrekenaars, ŉ eksterne hardeskyf en nog ŉ televisie gesteel het. Hulle het die ware in die slagoffer se RAV 4, met die registrasienommer CK 83 VJ GP, gelaai en in die voertuig van die toneel gevlug. Niemand is tydens die voorval beseer nie. Die polisie ondersoek ŉ saak van huisroof. Niemand is nog in verband met die voorval in hegtenis geneem nie.